FI Euroopan unionin virallinen lehti C 66/1

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 (1) 6 artiklan 2 kohdassa tarkoitettu rekisteröintihakemuksen julkaiseminen

(2007/C 66/01)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”TŘEBOŇSKÝ KAPR”

EY-nro: CZ/PGI/0377/18.10.2004

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Úřad průmyslového vlastnictví Osoite: Antonína Čermáka 2a, CZ-160 68 Praha 6 – Bubeneč Puhelin: (420) 220 38 11 11 Faksi (420) 224 32 47 18 Sähköposti: posta@upv.cz

2. Ryhmittymä:

Nimi: Rybářství Třeboň a.s. Osoite: Rybářská 801, CZ-379 01 Třeboň Puhelin: (420) 384 70 15 39 Faksi (420) 384 72 33 59 Sähköposti: rybarstvi@rybarstvi.cz Kokoonpano: Tuottaja/Jalostaja ( X ) Muu ( )

Kyseessä on neuvoston asetuksen (EY) N:o 510/2006 5 artiklan 1 kohdassa tarkoitettu poikkeus, koska alalla toimii vain yksi tuottaja. Komission asetuksen (ETY) N:o 2037/93 (2) 1 artiklan vaatimukset täyttyvät.

3. Tuotelaji:

Luokka 1.7 — Tuore kala ja siitä valmistetut tuotteet

4. Eritelmä

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1. Nimi: ”Třeboňský kapr”

4.2. Kuvaus: ”Třeboňský kapr ”luokitellaan kuuluvaksi karpin lajiin. Tuotteen lopullisten ominaisuuksien saavuttamiseksi ei tarvita erityistä lajin kantaa tai risteytystä.

”Třeboňský kapr ”kasvatetaan lammikoissa määritetyllä maantieteellisellä alueella. Tämä tarkoittaa sitä, että kudun, kasvatuksen ja viljelyn on tapahduttava tällä rajatulla alueella. Prosessoinnin ei välttämättä tarvitse tapahtua määritellyllä maantieteellisellä alueella.

”Třeboňský kapr ”–karpin selkä on väriltään tummanvihreä, harmaa tai siniharmaa, kylkien väri vaihtelee kellanvihreästä kullanväriseen ja vatsa on kellanvalkoinen. Selkä- ja pyrstöevät ovat harmaita, pyrstö- ja peräevissä on punertavaa sävyä, ja rinta- ja vatsaevät ovat kellertäviä tai punertavia. ”Třeboňský kapr ”-karpin ruumiinrakenteelle on tyypillistä korkea selkä. ”Třeboňský kapr ”voi kasvaa enimmillään 1 metrin mittaiseksi ja saavuttaa yli 20 kilogramman painon. Sen optimaalinen teurastuspaino on 1,2–1,80 kg kolmen vuoden ikäisenä ja 2,40–3,20 kg neljän vuoden ikäisenä.

”Třeboňský kapr ”-karpin lihan koostumus: kuiva-ainetta 23 %, proteiinia 19,2 %, rasvaa 2,6 %.

”Třeboňský kapr ”–karpin organoleptisiin ominaisuuksiin kuuluu hyvälaatuinen liha, jonka rasvasisältö on hyvin alhainen. Lihalla on ”Třeboňský kapr ”–karpille ominainen hieno kalanmaku. Erottuva ja tyypillinen maku johtuu hyvälaatuisesta, puhtaasta vedestä, jossa kaloja viljellään määritetyllä maantieteellisellä alueella, luonnon- ja maantieteellisten olosuhteiden vaikutuksesta karpin viljelyyn sekä Třeboňin altaan pohjamaan erityisominaisuuksista. Ennen kaikkea syynä ovat kuitenkin määritellyn maantieteellisen alueen vedessä elävät etupäässä luonnolliset planktonravinteet. Lisäksi kaloja ruokitaan viljarehulla.

”Třeboňský kapr ”saatetaan myyntiin elävänä tai prosessoituna. Prosessoidut tuotteet saatetaan markkinoille jäähdytettyinä, jäädytettyinä (tuoreina), savustettuina tai marinoituina seuraavissa muodoissa: kokonainen perattu karppi, puolitettu karppi, paloiteltu karppi, fileoitu karppi ja syötävät sisäelimet.

4.3. Maantieteellinen alue: ”Třeboňský kapr ”–karpin viljelyyn määritelty maantieteellinen alue käsittää Třeboňin altaan kalalammikot Třeboňskon luonnonsuojelualueella. Lammikot muodostavat järjestelmän, jota yhdistää Zlatá stoka ja muut siihen liittyvät vesireitit.

4.4. Alkuperätodisteet: ”Třeboňský kapr ”–karpin tuotanto kalojen lypsämisestä kasvatukseen, viljelyyn ja prosessointiin tapahtuu maantieteellisesti rajatulla alueella sertifioidun ISO 9001:2001 -laadunhallintajärjestelmän mukaisesti. Tuotantoa valvotaan HACCP-menetelmällä (Hazard Analysis and Critical Control Points). Eritelmän mukaisuutta valvoo valtion eläinlääkintävirasto (Státní veterinární správa).

Eläinlääkintävirasto tekee tarkastuksia pyynnin yhteydessä ja myös myytäessä kaloja altaista, jolloin tarkastetaan kalojen terveydentila, ulkonäkö ja laatu. Lisäksi se ottaa vuoden aikana määrävälein näytteitä eri kasvattamoista ja tekee testejä ja analyysejä akkreditoiduissa laboratorioissa. Testi ja analyysit koskevat kalan terveydentilaa sekä lihan terveellisyyttä ja laatua. Satunnaistarkastuksia tehdään ja näytteitä otetaan myös kalojen lypsämisen yhteydessä.

Kasvattaja merkitsee vaadittavaan rekisteriin kaikki kalojen siirrot kasvattamossa. Rekisteristä käyvät ilmi sekä istutusvaiheet että kaikki kalan siirrot ja pyynnit. Kasvattaja pitää myös kirjaa myydyn kalan määristä ja vastaanottajista. Kaikki asiakkaat merkitään kirjanpitoon.

4.5. Tuotantomenetelmä: ”Třeboňský kapr ”–karpin viljelyä varten kasvatettavat emokalat valitaan tunnettujen vanhempien jälkeläisistä. Vanhempien ulkomuodon (ruumiinrakenne, suomutyyppi ja väri) on vastattava asetettuja vaatimuksia.

Nuorista emokaloista tehdään kasvatuksen aikana valinta, jossa kiinnitetään huomiota kalojen saavuttamaan painoon, suomutyyppiin ja terveydentilaan. Nuorten kalojen ja emokalojen käsittely rajoitetaan aina vähimpään tarvittavaan.

Karpin kutu toteutetaan keinotekoisesti ja säädellyssä ympäristössä kalahautomossa, jossa ympäristön ja veden laatu voidaan taata.

Alkion kehitys mädissä tapahtuu erityisessä laitteistossa. Karpin ruskuaispussin toukat istutetaan poikaslammikoihin, jotka sijaitsevat nekin maantieteellisesti rajatulla alueella. ”Třeboňský kapr ”elää tämän kehitysvaiheen aikana luonnollisella ravinnolla (planktonilla ja pohjaorganismeilla), minkä lisäksi käytetään lisärehua (viljarehuseosta, joka ei sisällä lisäaineita). Poikasia kasvatetaan lammikoissa 1–2 vuotta, minkä jälkeen ne siirretään isompiin lammikoihin, joissa ne kasvavat myyntikokoon 1–2 vuodessa. Tässä vaiheessa karpit elävät ravinnolla, josta kaksi kolmasosaa on luonnollista ravintoa ja yksi kolmasosa viljarehua. Kalojen ruokinnalla on välitön vaikutus lihan muodostumiseen ja laatuun ja sitä kautta ”Třeboňský kapr ”–karpin yleiseen käyttö- ja nautinta-arvoon. Kannan lisäruokinta rehulla riippuu veden lämpötilasta ja happikyllästymisasteesta. Lisäksi tietysti seurataan, missä määrin karppikanta kuluttaa annetun lisärehun. Seurannan kohteina ovat myös kalojen kasvu ja terveydentila. Seurantaa varten tehdään säännölliset tarkastukset ruokintapisteissä ja pyynnin yhteydessä näytteeksi otetuista kaloista.

Myyntiin tarkoitetun kalan pyynninjälkeiseen varastointiin käytetään käsittelyaltaita. Ne ovat pienempiä vesialtaita, joiden läpi virtaa määritellyltä maantieteelliseltä alueelta tuleva vesi. Varastointialtaissa kalat menettävän saven maun ja liha on juoksevan veden ansiosta arvokkaampaa ja maukkaampaa. Pyynnin ja sitä seuraavan tavanomaisen käsittelyn jälkeen tuotetta jalostetaan esimerkiksi jäähdyttämällä, jäädyttämällä, savustamalla tai marinoimalla.

4.6. Yhteys maantieteelliseen alkuperään: Määritellyllä maantieteellisellä alueella vallitsevat erityiset ilmasto-olosuhteet, jotka johtuvat alueen sijainnista ja paljolti vesistöjen hallitsemasta geomorfologiasta. Ne vaikuttavat myönteisesti kalan painonkasvuun. Maantieteellinen alue on ekologisesti puhdas, sillä Třeboňskon luonnonsuojelualueella ei ole merkittäviä teollisuus- tai yhdyskuntasaasteiden lähteitä. Tämä vaikuttaa myönteisesti kalojen terveydentilaan. Zlatá stokan yhdistämien kalalammikoiden järjestelmä on ainutlaatuinen yli 300 vuotta vanha vesirakennusjärjestelmä — rakenteensa ja tehtävänsä puolesta se on ainoa laatuaan ei vain Euroopassa vaan koko maailmassa. Se muodostaa erityisen biotoopin vakiintuneine erityisominaisuuksineen, joilla on vaikutuksensa tuotteen lopullisiin ominaisuuksiin. Alue tarjoaa hyvät olosuhteet ravinnerikkaan planktonin ja muun luonnollisen ravinnon muodostumiselle, johon vaikuttavat osaltaan myös jäljempänä kuvatut ilmasto- ja geologiset olosuhteet. Kaikki edellä mainitut seikat muodostavat syysuhteen määritellyn maantieteellisen alueen ja tuotteen lopullisten ominaisuuksien välillä (ks. kohta 4.2).

”Třeboňský kapr ”–karpista on historiallisia mainintoja jo viime vuosisadoilta, kun tuottajien kauppareitit ulottuivat Passauhun ja Wieniin asti.

Karpinkasvatuksen perinne ulottuu Tšekinmaalla lähes tuhannen vuoden taakse. Erillisen, kalan ikävaiheiden mukaisen karpinkasvatuksen ja ensimmäiset perusteet emokarppien valinnalle mainitsee jo Dubravius 1500-luvulla, kun kalatalous oli Třeboňskossa pitemmälle kehittynyttä kuin muualla. Štěpánek Netolický laati vuonna 1506 ehdotuksen Třeboňin altaan kalalammikkojärjestelmäksi. Sen pääakseliksi tuli Zlatá stoka, joka 48 kilometrin pituudelta syöttää vettä Lužnice-joesta kalalammikoihin Chlum u Třeboněn ja Veselí nad Lužnicín välillä. ”Třeboňský kapr ”–karpin viljelyyn viitataan useissa julkaisuissa, kuten J. Pokornýn teoksessa Atlas kaprů chovaných v ČR (Tšekissä viljeltävien karppien atlas) ja J. Šustan teoksessa Pět století rybničního hospodářství v Třeboni (Viisi vuosisataa kalataloutta Třeboňissa).

”Třeboňský kapr ”–nimitystä on käytetty jatkuvasti yli sadan vuoden ajan viittaamaan kalaan, jolla on tietyt erityisominaisuudet. Se suojattiin vuonna 1974 tšekkiläisenä alkuperänimityksenä nro 54 ”Třeboňský kapr ”(Wittingauer Karpfen) sekä myös kansainvälisenä alkuperänimityksenä ”Třeboňský kapr ”(Wittingauer Karpfen) Lissabonin sopimukseen perustuvassa kansainvälisessä rekisterissä (nro 53, 22.11.1967; nro 836, 6.12.2000). Lisäksi ”Třeboňský kapr ”sisältyy Tšekin sekä Itävallan, Portugalin ja Sveitsin välillä tehtyihin alkuperänimitysten suojaa koskeviin kahdenvälisiin sopimuksiin.

”Třeboňský kapr ”–karpin ominaisuuksien, laadun ja makutekijöiden määräävinä tekijöinä ovat ennen muuta kalan kasvatus ja ravinto määritellyllä maantieteellisellä alueella:

Alueen luonne, ominaispiirteet ja erikoisasema: Keinotekoisten kanaalien ja kalalammikoiden muodostama verkosto, jonka rakentaminen ulottuu keskiajalta vaiheittain aina näihin päiviin, on täydellinen esimerkki asteittaisten ja koordinoitujen maisemamuutosten järjestelmästä, jossa paikallisia luonnonolosuhteita hyödynnetään niiden ominaislaatua kunnioittaen.

Arvokkaimpiin biotooppeihin, jotka ovat monessa tapauksessa ainutlaatuisia ei vain Böömissä vaan koko Euroopassa, kuuluvat laajat suot sekä niiden hyvin säilyneet kasviyhteisöt ja näistä riippuvaiset selkärangattomien yhteisöt. Muita yhtä arvokkaita tekijöitä ovat laajat kalalammikkojärjestelmät ja niiden rannoille sekundaarisesti muodostuneet yhteisöt, jotka usein syrjäyttävät alkuperäiset kosteikkobiotoopit.

Geologia: Merkittävän osan Třeboňskoa muodostaa Třeboňin altaan muodostama geomorfologinen kokonaisuus: läntisessä sedimenttiosassa Lomnickýn altaan alanko ja itäisessä osassa (kiteisellä pohjamaalla) Kardašořečická pahorkatinan ylänkö. Třeboňin allas viettää loivasti etelästä pohjoiseen.

Ilmasto: Yleisesti voidaan todeta, että Třeboňskon ilmasto on varsinkin altaan alueilla tietyiltä osin erityislaatuinen ja ympäröivien alueiden ilmastosta poikkeava. Tähän ovat syynä alueen sijainti ja geomorfologia sekä se, että alue koostuu suurelta osin vesistöistä. Vuosikeskilämpötila on korkeampi kuin alueen korkeus merenpinnasta antaisi odottaa, ja myös aurinkotuntien määrä on suurempi. Kesäkauden sademäärät ovat usein suuria. Luonteenomaista Třeboňin altaalle ovat usein toistuvat tuulettomat inversiotilanteet, joissa etenkin vuoden kylmänä kautena altaan ilmamassat pysyvät pitkän aikaan stabiileina. Tällöin esiintyy usein myös sumua. Näiden inversiotilanteiden ja niihin liittyvän riittämättömän ilmanvaihdon haittavaikutukset eivät onneksi paljonkaan vaikuta ilman pilaantumiseen Třeboňskossa, jossa on vain hyvin vähän merkittäviä päästölähteitä.

Suojeltu maaseutualue: Třeboňskossa on kaksi aluetta (joihin kuuluu suuri määrä yksittäisiä kohteita), jotka on sisällytetty Ransarin sopimuksella suojeltaviin kansainvälisesti merkittäviin vesistöalueisiin.

Toisena osoituksena alueen ekosysteemin erikoisluonteesta on se, että Třeboňsko on jo joidenkin vuosien ajan kuulunut Birdlife Internationalin luokittelemiin Euroopan tärkeisiin lintualueisiin (IBA-alueisiin). Třeboňsko on myös osoitettu NATURA 2000 –suojelualueeksi (SPA- ja SAC-alueeksi).

Kaikki nämä ominaisuudet muodostavat alueen erityisen biomin. Alueen puhtaan ympäristön, veden ja ilman ansiosta ”Třeboňský kapr ”–karpin viljelyllä määritellyllä maantieteellisellä alueella on kaikki ekologisesti puhtaan prosessin tunnusmerkit. Edellä kuvattujen luonnonominaisuuksien vuoksi alueen olosuhteet soveltuvat erityisen hyvin luonnollisen karpinravinnon tuottamiseen.

4.7. Valvontaelin:

Nimi: Krajská veterinární správa pro Jihočeský kraj, Inspektorát v Jindřichově Hradci Osoite: Rybářská 801, CZ-379 01 Třeboň Puhelin: (420) 384 72 11 87 Faksi (420) 384 72 11 87 Sähköposti: z.cupr.kvsc@svscr.cz

4.8. Merkinnät: ”Třeboňský kapr ”–nimitystä käytetään elävän kalan myynnissä siten, että kalan tukkutoimitusten yhteydessä (jotka tapahtuvat kuljetussäiliöissä ja moottoriajoneuvolla) nimitystä käytetään laskuissa, toimitustodistuksissa ja kuljetusasiakirjoissa. Se voidaan merkitä myös kuljetusaltaaseen ja moottoriajoneuvoon. Vähittäismyynnin yhteydessä myyjän on pidettävä myyntipisteessä kilpeä, jossa ovat sanat ”Třeboňský kapr”.

Jalostetuissa kalatuotteissa ”Třeboňský kapr ”–nimitys merkitään näkyvästi pakkaukseen.

(1) EUVL L 93, 31.3.2006, s. 12.

(2) EYVL L 185, 28.7.1993, s. 5.